Document ID: 32006R0884

32006R0884
L 171/35
JURNALUL OFÍCIAL AL UNIUNII EUROPENE
REGULAMENTUL (CE) NR. 884/2006 AL COMISIEI
din 21 iunie 2006
de stabilire a normelor de aplicare a Regulamentului (CE) nr. 1290/2005 al Consiliului privind finanțarea din Fondul European de Garantare Agricolă (FEGA) a măsurilor de intervenție sub forma depozitării publice și contabilizarea operațiunilor de depozitare publică de către agențiile plătitoare ale statelor membre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1883/78 al Consiliului din 2 august 1978 privind normele generale de finanțare a intervențiilor de către Fondul European de Orientare și Garantare Agricolă, secțiunea „Garantare” (1), în special articolul 9,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2), în special articolul 42,
întrucât:
(1)
Finanțarea măsurilor de intervenție destinate reglării piețelor agricole în conformitate cu articolul 3 alineatul (1) litera (b) din Regulamentul (CE) nr. 1290/2005 este asigurată de către Comunitate în condițiile stabilite de legislația agricolă sectorială. În ceea ce privește măsurile de intervenție sub forma stocării publice, articolul 4 din Regulamentul (CEE) nr. 1883/78 prevede că suma oferită ca finanțare de Comunitate este determinată prin conturile anuale întocmite de agențiile plătitoare. Acest regulament stabilește, de asemenea, regulile și condițiile care reglementează conturile menționate anterior. După crearea, prin Regulamentul (CE) nr. 1290/2005, a Fondului European de Garantare Agricolă (FEGA), care a înlocuit Fondul European de Orientare și Garantare Agricolă (FEOGA), secțiunea „Garantare”, trebuie stabilite normele de aplicare corespunzătoare.
(2)
Măsurile de intervenție sub forma stocărilor publice pot fi finanțate numai în cazul în care cheltuielile legate de acestea au fost efectuate de către agențiile plătitoare desemnate de statele membre în conformitate cu articolul 10 din Regulamentul (CE) nr. 1290/2005. Îndeplinirea sarcinilor privind, în special, administrarea sau verificarea măsurilor de intervenție, cu excepția plății ajutoarelor, poate fi delegată în conformitate cu articolul 6 alineatul (1) al doilea paragraf din regulamentul menționat anterior. De asemenea, aceste sarcini trebuie să poată fi îndeplinite prin intermediul mai multor agenții plătitoare. Este necesar să se prevadă că administrarea anumitor măsuri de depozitare publică poate fi încredințată unor entități publice sau private terțe, sub responsabilitatea agenției plătitoare. Prin urmare, trebuie să se specifice întinderea responsabilității agențiilor plătitoare în acest domeniu, să se specifice obligațiile acestora și să se determine în ce condiții și în conformitate cu ce reguli administrarea anumitor măsuri de depozitare publică poate fi încredințată unor entități publice sau private terțe. În acest ultim caz, trebuie, de asemenea, să se specifice că entitățile în cauză acționează în mod obligatoriu în cadrul contractului, în baza obligațiilor și principiilor generale definite de prezentul regulament.
(3)
Cheltuielile privind măsurile de intervenție sub forma stocării publice pot fi de natură diferită. Prin urmare, este necesar să se specifice pentru fiecare categorie de operațiuni care cheltuieli pot beneficia de finanțare comunitară și, în special, în ce condiții pot fi acele cheltuieli acoperite, prin stabilirea condițiilor de eligibilitate și a metodelor de calculare a acestora din urmă. În legătură cu aceasta, trebuie specificat în ce cazuri aceste cheltuieli trebuie înregistrate pe baza elementelor înregistrate de către agențiile plătitoare sau pe baza sumelor standard stabilite de către Comisie.
(4)
Pentru a permite statelor membre din afara zonei euro să-și poată consolida cheltuielile și costurile în monedă națională și în euro în mod armonios, trebuie specificate condițiile în care operațiunile privind depozitarea publică sunt înregistrate în conturile lor și cursul de schimb care se aplică.
(5)
Pentru a stabili suma finanțării comunitare privind cheltuielile de depozitare publică, ținând cont de natura foarte diferită a măsurilor în cauză și de lipsa unor fapte generatoare omogene, trebuie stabilit un fapt generator unic pe baza conturilor întocmite și ținute de agențiile plătitoare către care sunt debitate și creditate diferitele elemente de cheltuieli și venituri înregistrate de agențiile plătitoare.
(6)
În conformitate cu articolul 6 din Regulamentul (CE) nr. 883/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului, în ceea ce privește ținerea conturilor agențiilor plătitoare, declarațiile de cheltuieli și venituri și condițiile pentru rambursarea cheltuielilor în cadrul FEGA și FEADR (3), în vederea obținerii plății cheltuielilor de depozitare publică, agențiile plătitoare sunt obligate să includă în declarațiile lor de cheltuieli valorile și sumele înregistrate în cont în cursul lunii următoare celei la care se referă operațiunile de depozitare publică. Pentru a permite buna desfășurare a acestei proceduri, trebuie stabilite condițiile în care informațiile necesare calculării costurilor și cheltuielilor vor fi comunicate Comisiei.
(7)
Contabilitatea stocurilor publice deținute în cadrul intervenției trebuie să permită stabilirea valorii finanțării comunitare și, în același timp, cunoașterea situației stocurilor de produse aflate în regimul de intervenție. Trebuie precizat în acest scop că agențiile plătitoare țin evidențe operative și conturi financiare separate care conțin elementele necesare monitorizării stocurilor și administrării finanțării cheltuielilor și veniturilor generate de măsurile de intervenție de depozitare publică.
(8)
Este obligatorie contabilizarea de către agențiile plătitoare a elementelor privind cantitățile, valorile și anumite cifre medii. Cu toate acestea, anumite operațiuni sau cheltuieli nu ar trebui înregistrate, datorită anumitor circumstanțe, sau ar trebui înregistrate după norme specifice. Pentru a evita tratamentul diferit și pentru a asigura protejarea intereselor financiare ale Comunității, aceste cazuri și circumstanțe, precum și modalitățile de a le include în contabilitate, trebuie precizate.
(9)
Data la care se efectuează contabilizarea diferitelor elemente de cheltuieli și venituri inerente măsurilor de intervenție de depozitare publică depinde de natura operațiunilor și poate fi stabilită în cadrul legislației agricole sectoriale aplicabile. În acest context, trebuie prevăzută o normă generală care să stipuleze contabilizarea acestor elemente la data la care intervine operațiunea materială ce rezultă din măsura de intervenție și care să prevadă cazurile speciale ce trebuie luate în considerare.
(10)
În virtutea responsabilității generale care le incumbă, agențiile plătitoare trebuie să verifice regulat și periodic stocurile de produse în regimul intervenției. Pentru a garanta aplicarea uniformă a acestei obligații de toate agențiile de plăți, trebuie prevăzute intervalele la care vor fi efectuate verificările și principiile generale care se aplică controalelor și inventarelor.
(11)
Evaluarea operațiunilor privind depozitarea publică depinde, de asemenea, de tipul operațiunilor și poate fi stabilită în cadrul legislației agricole sectoriale aplicabile. Prin urmare, trebuie stabilită o normă generală care să prevadă că valoarea achizițiilor și vânzărilor este egală cu suma plăților sau a încasărilor efectuate sau care urmează să fie efectuate pentru operațiunile fizice și normele specifice sau cazurile speciale care trebuie luate în considerare.
(12)
Trebuie stabilite forma și conținutul documentelor a căror comunicare este cerută în temeiul măsurilor de intervenție de depozitare publică, precum și condițiile și modalitățile de transmitere și de păstrare a acestor documente de către statele membre. Din motive de consecvență cu normele stabilite în celelalte domenii vizate de finanțarea politicii agricole comune, notificările și schimburile de informații prevăzute de prezentul regulament trebuie efectuate în condițiile și potrivit modalităților definite la articolul 18 din Regulamentul (CE) nr. 883/2006.
(13)
Măsurile adoptate în temeiul prezentului regulament înlocuiesc prevederile din Regulamentul (CEE) nr. 411/88 al Comisiei din 12 februarie 1988 privind metoda și ratele care se aplică la calculul cheltuielilor de finanțare a intervențiilor constând în achiziționare, stocare și desfacere (4), Regulamentul (CEE) nr. 1643/89 al Comisiei din 12 iunie 1989 de definire a sumelor standard care urmează să fie utilizate pentru finanțarea operațiunilor fizice care decurg din stocarea publică a produselor agricole (5), Regulamentul (CEE) nr. 2734/89 al Comisiei din 8 septembrie 1989 de stabilire a elementelor care trebuie luate în considerare pentru determinarea cheltuielilor rezultate din aplicarea articolului 37 alineatul (2) din Regulamentul (CEE) nr. 822/87 al Consiliului și care sunt finanțate de Fondul European de Orientare și Garantare Agricolă, secțiunea „Garantare” (6), Regulamentul (CEE) nr. 3492/90 al Consiliului din 27 noiembrie 1990 de stabilire a elementelor care trebuie luate în considerare în conturile anuale pentru finanțarea, de către Fondul European de Orientare și Garantare Agricolă, secțiunea „Garantare”, a măsurilor de intervenție sub forma stocării publice (7), Regulamentul (CEE) nr. 3597/90 al Comisiei din 12 decembrie 1990 privind regulile contabile pentru măsurile de intervenție ce implică achiziționarea, depozitarea și vânzarea produselor agricole de către agențiile de intervenție (8), Regulamentul (CEE) nr. 147/91 al Comisiei din 22 ianuarie 1991 de definire și stabilire a limitelor de toleranță pentru pierderile de cantități de produse agricole stocate în intervenție publică (9) și Regulamentul (CE) nr. 2148/96 al Comisiei din 8 noiembrie 1996 de stabilire a normelor de evaluare și control al cantităților de produse agricole plasate în stocuri de intervenție publică (10).
(14)
Trebuie abrogate regulamentele (CEE) nr. 411/88, (CEE) nr. 1643/89, (CEE) nr. 2734/89, (CEE) nr. 3492/90, (CEE) nr. 3597/90, (CEE) nr. 147/91 și (CE) nr. 2148/96.
(15)
Măsurile prevăzute de prezentul regulament sunt conforme cu avizul Comitetului Fondurilor Agricole,
ADOPTĂ PREZENTUL REGULAMENT:
CAPITOLUL 1
MĂSURI DE INTERVENȚIE CARE IAU FORMA OPERAȚIUNILOR DE DEPOZITARE PUBLICĂ
Articolul 1
Obiectul
Prezentul regulament stabilește condițiile și normele aplicabile finanțării de Fondul European de Garantare Agricolă (FEGA) a cheltuielilor legate de măsurile de intervenție privind depozitarea publică, administrarea și controlul operațiunilor corespunzătoare de către agențiile plătitoare prevăzute la articolul 6 din Regulamentul (CE) nr. 1290/2005, contabilizarea cheltuielilor și veniturilor corespunzătoare ale FEGA și comunicarea către Comisie a informațiilor și documentelor aferente acestora.
Articolul 2
Responsabilitate și obligații ale agenției plătitoare
(1) Agențiile plătitoare asigură administrarea și controlul operațiunilor legate de măsurile de intervenție privind depozitarea publică pentru care sunt responsabile, în condițiile stabilite în anexa I și, după caz, în legislația agricolă sectorială, în special pe baza procentajului minim de verificare, stabilit de anexa menționată anterior.
Agențiile plătitoare pot delega atribuțiile în acest domeniu agențiilor de intervenție care îndeplinesc condițiile stabilite la punctul 1.C din anexa I la Regulamentul (CE) nr. 885/2006 al Comisiei (11) sau pot acționa prin intermediul altor agenții plătitoare.
(2) Agențiile plătitoare sau agențiile de intervenție pot, fără a aduce atingere responsabilității lor globale în domeniul depozitării publice:
(a)
să încredințeze administrarea anumitor măsuri de depozitare publică unor persoane fizice sau juridice care asigură depozitarea produselor agricole de intervenție, numite în continuare „depozitari”. În acest caz, administrarea se va realiza în mod obligatoriu în cadrul contractelor de depozitare, pe baza obligațiilor și a principiilor generale stabilite la anexa II;
(b)
să mandateze persoane fizice sau juridice pentru realizarea anumitor sarcini specifice, prevăzute de legislația sectorială.
(3) Obligațiile agențiilor plătitoare în domeniul depozitării publice sunt, în special, următoarele:
(a)
să țină o evidență operativă și conturi financiare pentru fiecare produs care face obiectul unei măsuri de intervenție de depozitare publică, pe baza operațiunilor pe care le efectuează de la 1 octombrie până la 30 septembrie anul următor, perioadă denumită în continuare „an fiscal”;
(b)
să țină o evidență actualizată a depozitarilor cu care s-au încheiat contracte în cadrul depozitării publice. Această evidență conține referințe care permit identificarea exactă a tuturor punctelor de depozitare, capacitatea acestora, numărul de antrepozite, antrepozite frigorifice sau de silozuri, planurile și schițele acestora;
(c)
să pună la dispoziția Comisiei contractele-tip folosite pentru depozitarea publică, normele stabilite pentru recepția produselor, depozitarea și ieșirea acestora din magaziile depozitarilor, precum și normele cu privire la responsabilitatea depozitarilor;
(d)
să țină o evidență operativă centralizată și computerizată a tuturor stocurilor, care să acopere toate locurile de depozitare, toate produsele, toate cantitățile și calitățile diferitelor produse, specificând pentru fiecare în parte greutatea (netă și brută, după caz) sau volumul;
(e)
să efectueze toate operațiunile privind depozitarea, conservarea, transportul sau transferul produselor de intervenție, în conformitate cu legislațiile naționale și comunitare, fără a aduce atingere responsabilității cumpărătorilor, altor agenții plătitoare implicate într-o operațiune sau persoanelor mandatate în acest sens;
(f)
să efectueze controale în locurile de depozitare a produselor de intervenție, pe tot parcursul anului. Aceste controale se efectuează la intervale neregulate de timp și fără o înștiințare prealabilă. Cu toate acestea, se poate acorda o înștiințare, limitată strict la durata minimă necesară, cu condiția să nu dăuneze obiectivului controlului. Această înștiințare nu trebuie să depășească 24 de ore, cu excepția cazurilor justificate în mod corespunzător;
(g)
să realizeze un inventar anual în condițiile stabilite la articolul 8.
Atunci când, într-un stat membru, administrarea conturilor de depozitare publică pentru unul sau mai multe produse este realizată de mai multe agenții plătitoare, evidența operativă și conturile financiare prevăzute la literele (a) și (d) sunt consolidate la nivelul statului membru înainte ca informațiile corespunzătoare să fie comunicate Comisiei.
(4) Agențiile plătitoare iau toate măsurile necesare pentru a garanta:
(a)
buna conservare a produselor care fac obiectul măsurilor de intervenție comunitare. Agențiile plătitoare controlează calitatea produselor depozitate cel puțin o dată pe an;
(b)
integritatea stocurilor de intervenție.
(5) Agențiile plătitoare informează de îndată Comisia:
(a)
de cazurile în care prelungirea perioadei de depozitare a unui produs poate duce la deteriorarea acestuia;
(b)
de pierderile cantitative sau deteriorarea produsului în urma calamităților naturale.
Atunci când situațiile prevăzute la paragraful 1 literele (a) și (b) sunt aduse la cunoștința Comisiei, se adoptă deciziile adecvate:
(a)
în ceea ce privește situațiile prevăzute la litera (a) menționată anterior, în conformitate cu procedura prevăzută la articolul 25 alineatul (2) din Regulamentul (CE) nr. 1784/2003 al Consiliului (12) sau, după caz, în conformitate cu procedura prevăzută la articolul corespunzător din alte regulamente privind organizarea comună a piețelor agricole;
(b)
în ceea ce privește situațiile prevăzute la litera (b) menționată anterior, în conformitate cu procedura prevăzută la articolul 41 alineatul (2) din Regulamentul (CE) nr. 1290/2005.
(6) Agențiile plătitoare suportă consecințele financiare ce rezultă din conservarea neadecvată a produsului care face obiectul intervenției comunitare, în special cele ce rezultă din metode nepotrivite de depozitare. Fără a aduce atingere oricărei acțiuni împotriva depozitarului, agențiile poartă responsabilitatea financiară pentru nerespectarea angajamentelor și obligațiilor lor.
(7) Agenția plătitoare pune permanent la dispoziția agenților Comisiei și persoanelor mandatate de Comisie, pe suport electronic sau la sediul agenției plătitoare, conturile de depozitare publică și toate documentele, contractele și fișierele întocmite sau primite în cadrul intervenției.
(8) Agențiile plătitoare comunică:
(a)
la solicitarea Comisiei, documentele și informațiile prevăzute la alineatul (7) și prevederile administrative naționale complementare adoptate pentru punerea în aplicare și administrarea măsurilor de intervenție;
(b)
la intervalele prevăzute la articolul 4 alineatul (1) din Regulamentul (CE) nr. 883/2006, informațiile privind depozitarea publică, pe baza modelelor din anexa III la prezentul regulament.
Articolul 3
Măsuri de intervenție sub forma stocării publice
Măsurile de intervenție sub forma stocării publice pot include achiziționarea, depozitarea, transportul și transferul stocurilor, precum și vânzarea și alte comercializări ale produselor agricole în condițiile prevăzute de legislația agricolă sectorială aplicabilă și de prezentul regulament.
Articolul 4
Finanțarea cheltuielilor de intervenție efectuate în cadrul operațiunilor de depozitare publică
(1) În cadrul operațiunilor de depozitare publică prevăzute la articolul 3, FEGA finanțează, în temeiul intervenției, următoarele cheltuieli de intervenție, cu condiția ca respectivele cheltuieli să nu fi fost fixate de legislația agricolă sectorială aplicabilă:
(a)
costurile financiare pentru fondurile mobilizate de către statele membre pentru achiziționarea de produse, în conformitate cu metodele de calcul stabilite la anexa IV;
(b)
cheltuielile pentru operațiunile fizice ce rezultă din achiziționarea, vânzarea sau orice alte forme de transfer de produse (intrarea, depozitarea și ieșirea produselor în depozitare publică) prevăzute la anexa V, pe baza sumelor standard uniforme pentru Comunitate, calculate în conformitate cu metodele stabilite la anexa VI;
(c)
cheltuielile pentru operațiunile fizice care nu sunt în mod necesar legate de achiziționarea, vânzarea sau orice alte forme de transfer de produse, pe baza sumelor standard sau nonstandard, în conformitate cu prevederile stabilite de Comisie în cadrul legislației agricole sectoriale privind aceste produse și în anexa VII;
(d)
deprecierea produselor depozitate, în conformitate cu metodele de calcul stabilite la anexa VIII;
(e)
diferențele (câștiguri și pierderi) dintre valoarea contabilă și prețul de comercializare a produselor agricole sau diferențele ce rezultă din alți factori.
(2) Pentru statele membre din afara zonei euro, fără a aduce atingere normelor și faptelor generatoare specifice prevăzute de anexele la prezentul regulament sau de legislația agricolă, în special articolul 3 alineatul (1) și articolul 5 alineatul (1) din Regulamentul (CE) nr. 2808/98 al Comisiei (13), cheltuielile prevăzute la alineatul (1) literele (b) și (c) din prezentul articol care sunt calculate pe baza sumelor stabilite în euro și cheltuielile sau veniturile făcute în monedă națională în cadrul prezentului regulament sunt convertite, după caz, în monedă națională sau în euro pe baza ultimului curs de schimb stabilit de Banca Centrală Europeană înaintea anului fiscal în cursul căruia operațiunile sunt înregistrate în conturile agenției plătitoare. Acest curs de schimb se aplică, de asemenea, pentru înregistrările privind diferitele cazuri specifice prevăzute la articolul 7 alineatul (1) din prezentul regulament. Cu toate acestea, pentru anul fiscal 2007, statele membre prevăzute la articolul 2 alineatul (2) paragraful al doilea din Regulamentul (CE) nr. 883/2006 aplică cursul de schimb prevăzut la articolul 13 din prezentul regulament.
CAPITOLUL 2
CONTABILIZAREA OPERAȚIUNILOR DE DEPOZITARE PUBLICĂ
Articolul 5
Conținutul contabilității stocurilor publice ținute de către agențiile plătitoare
(1) Evidența operativă prevăzută la articolul 2 alineatul (3) litera (a) include următoarele categorii de elemente, prezentate separat:
(a)
cantitățile de produse înregistrate la intrarea și ieșirea din stocuri, cu sau fără mutare fizică;
(b)
cantitățile folosite în temeiul regimului distribuirii gratuite persoanelor celor mai defavorizate prevăzut în Regulamentul (CEE) nr. 3730/87 al Consiliului (14) și contabilizate în conformitate cu prevederile articolului 5 din Regulamentul (CEE) nr. 3149/92 al Comisiei (15), diferențiindu-le pe acelea care fac obiectul unui transfer într-un alt stat membru;
(c)
cantitățile care fac obiectul prelevărilor de eșantioane, distingând prelevările efectuate de cumpărători;
(d)
cantitățile care, după verificare prin control vizual în cadrul inventarului anual sau în urma controlului după recepția la intervenție, nu mai pot fi reambalate și fac obiectul vânzărilor directe;
(e)
cantitățile lipsă, din motive identificabile sau neidentificabile, inclusiv cele care corespund limitelor legale de toleranță;
(f)
cantitățile deteriorate;
(g)
cantitățile excedentare;
(h)
cantitățile lipsă care depășesc limitele de toleranță;
(i)
cantitățile intrate în stocuri care nu îndeplinesc condițiile cerute și a căror recepție este refuzată din această cauză;
(j)
cantitățile nete aflate în stocuri la sfârșitul fiecărei luni sau la sfârșitul anului fiscal și care sunt reportate la luna următoare sau anul fiscal următor.
(2) Conturile financiare prevăzute la articolul 2 alineatul (3) litera (a) conțin:
(a)
valoarea cantităților prevăzute la alineatul (1) litera (a) din prezentul articol, indicând separat valoarea cantităților achiziționate și valoarea cantităților vândute;
(b)
valoarea contabilă a cantităților folosite sau înscrise în evidența contabilă în temeiul regimului distribuirii gratuite prevăzute la alineatul (1) litera (b) din prezentul articol;
(c)
costurile financiare prevăzute la articolul 4 alineatul (1) litera (a);
(d)
cheltuielile privind operațiunile fizice prevăzute la articolul 4 alineatul (1) literele (b) și (c);
(e)
sumele care rezultă din deprecierile prevăzute la articolul 4 alineatul (1) litera (d);
(f)
sumele percepute sau recuperate de la vânzători, cumpărători și depozitari, altele decât cele prevăzute la articolul 11 alineatul (2);
(g)
suma rezultată din vânzările directe realizate după inventarul anual sau după controalele efectuate după recepția produselor în stocurile de intervenție;
(h)
pierderile și câștigurile ce rezultă în urma ieșirii produselor, ținând cont de deprecierile prevăzute la litera (e) din prezentul paragraf;
(i)
celelalte debite și credite, în special cele corespunzătoare cantităților prevăzute la alineatul (1) literele (c)-(g) din prezentul articol;
(j)
valoarea contabilă medie exprimată, după caz, în tone sau hectolitri.
Articolul 6
Contabilizare
(1) Elementele prevăzute la articolul 5 sunt contabilizate pentru cantitățile, valorile, sumele și mediile constatate de către agențiile plătitoare sau pentru valorile și sumele calculate pe baza sumelor standard stabilite de Comisie.
(2) Constatările și calculele prevăzute la alineatul (1) sunt efectuate sub rezerva aplicării următoarelor norme:
(a)
costurile de ieșire privind cantitățile pentru care s-au constatat lipsuri sau deteriorări, în conformitate cu normele prevăzute la anexele X și XII, sunt înscrise în cont numai pentru cantitățile vândute și ieșite din stocuri;
(b)
cantitățile constatate ca lipsă în urma unui transfer între state membre nu sunt considerate ca intrate în stocuri în statul membru de destinație și nu beneficiază de sumele standard de intrare;
(c)
cu ocazia unui transport sau a unui transfer, costurile standard de intrare/ieșire stabilite pentru transport și transfer sunt înregistrate în contabilitate în cazul în care, în conformitate cu reglementările comunitare, aceste costuri nu sunt considerate ca făcând parte integrantă din costurile de transport;
(d)
cu excepția prevederilor specifice ale reglementărilor comunitare, sumele provenind din vânzarea produselor deteriorate, precum și orice alte sume primite în acest cadru, nu sunt înscrise în înregistrările contabile ale FEGA;
(e)
cantitățile excedentare care ar putea fi constatate sunt contabilizate ca sumă negativă, în situația și circulația stocurilor la categoria cantități lipsă. Aceste cantități sunt incluse în stabilirea cantităților care depășesc limita de toleranță;
(f)
mostrele, altele decât cele prelevate de cumpărători, sunt contabilizate în conformitate cu anexa XII punctul 2(a).
(3) Corecțiile făcute de Comisie privind elementele prevăzute la articolul 5 din anul fiscal în curs vor fi aduse la cunoștința Comitetului pentru Fonduri Agricole. Aceste corecții pot fi comunicate statelor membre cu ocazia unei decizii de plată lunare sau, în cazul în care aceasta lipsește, cu ocazia deciziei privind lichidarea conturilor. Corecțiile sunt contabilizate de către agențiile plătitoare în condițiile prevăzute de acea decizie.
Articolul 7
Date de contabilizare a cheltuielilor și veniturilor și a mișcării de produse
(1) Contabilizarea diferitelor elemente privind cheltuielile și veniturile se face la data la care are loc operațiunea fizică care rezultă din măsura de intervenție.
Cu toate acestea, următoarele date se aplică în cazurile stabilite mai jos:
(a)
data la care intră în vigoare contractul de depozitare menționat la articolul 9 alineatul (2) din Regulamentul (CE) nr. 1262/2001 al Comisiei (16), în ceea ce privește zahărul alb și zahărul brut, pentru cantitățile recepționate în temeiul unui contract de depozitare semnat între partea ofertantă și agenția plătitoare, înainte de transferul stocurilor;
(b)
data de primire, pentru sumele primite sau recuperate, menționate la articolul 5 alineatul (2) literele (f) și (g);
(c)
data plății efective a costurilor ocazionate de operațiunile fizice, atunci când aceste costuri nu sunt acoperite de sumele standard.
(2) Contabilizarea elementelor legate de circulația fizică a produselor și de gestionarea stocurilor se face la data la care are loc operațiunea fizică ce rezultă din măsura de intervenție.
Cu toate acestea, datele următoare se aplică în cazurile enumerate mai jos:
(a)
data recepției produselor de către agenția plătitoare, în conformitate cu regulamentul privind organizarea comună a piețelor produsului în cauză, pentru cantitățile care intră în depozitare publică fără schimbarea locului de depozitare;
(b)
data constatării pentru cantitățile care lipsesc sau sunt deteriorate și cantitățile excedentare;
(c)
data ieșirii efective a produselor din stoc, pentru vânzările directe ale produselor care nu mai pot fi reambalate după examinare vizuală în cadrul inventarului anual sau în timpul controlului după recepția la intervenție;
(d)
la sfârșitul anului fiscal, pentru eventualele pierderi care depășesc limita de toleranță.
Articolul 8
Inventar
(1) Pe parcursul fiecărui an fiscal, agențiile plătitoare procedează la realizarea unui inventar pentru fiecare produs care face obiectul intervențiilor comunitare.
Ele confruntă rezultatele acestui inventar cu datele contabile. Diferențele cantitative constatate și sumele rezultate din diferențele calitative găsite cu ocazia verificărilor sunt contabilizate în conformitate cu articolul 9 alineatul (1) literele (b) și (c).
(2) Cantitățile lipsă rezultate din operațiunile uzuale de depozitare sunt supuse limitelor de toleranță stabilite la anexa XI și corespund diferenței dintre stocurile teoretice ce rezultă din inventarul contabil, pe de o parte, și stocurile reale stabilite pe baza inventarului prevăzut la alineatul (1) sau stocul contabil rămas după epuizarea stocului real dintr-un antrepozit, pe de altă parte.
CAPITOLUL 3
EVALUAREA CONTURILOR
Articolul 9
Evaluarea operațiunilor privind depozitarea publică
(1) Valoarea achizițiilor și vânzărilor este egală cu suma plăților sau a încasărilor efectuate sau care urmează să fie efectuate pentru operațiunile fizice, cu excepția prevederilor speciale menționate de prezentul articol și sub rezerva celor prevăzute la:
(a)
anexa IX, pentru produse de distilare (alcool mixt);
(b)
anexa X, pentru cantitățile lipsă;
(c)
anexa XII, pentru produse deteriorate sau distruse;
(d)
anexa XIII, pentru produsele intrate în stoc a căror recepție a fost refuzată.
(2) Stabilirea valorii achizițiilor se face pentru cantitățile de produse care intră în stoc, pe baza prețului de intervenție și ținând cont de creșteri, prime, reduceri, procente și coeficienți care se aplică prețului de intervenție cu ocazia achiziționării produsului, în conformitate cu criteriile stabilite de legislația agricolă sectorială.
Cu toate acestea, pentru cazurile și situațiile prevăzute la anexa X și la anexa XII punctele 2(a) și (c), creșterile, primele, reducerile, procentele și coeficienții nu se iau în considerare.
(3) Costurile plătite sau percepute pentru operațiunile fizice prevăzute la articolul 4 alineatul (1) litera (c), în conformitate cu regulamentul comunitar, cu ocazia achiziționării produsului, sunt introduse în cont sub formă de cheltuieli sau venituri privind costurile tehnice, separat de prețul de achiziție.
(4) În conturile financiare prevăzute la articolul 5 alineatul (2), cantitățile de produse aflate în stoc la sfârșitul anului fiscal și care sunt reportate în anul fiscal următor sunt evaluate la valoarea lor contabilă medie (preț de report), după cum este stabilit de contul lunar al ultimei luni a anului fiscal.
(5) Cantitățile intrate în stoc care nu îndeplinesc condițiile pentru depozitare sunt contabilizate ca vânzări la momentul ieșirii din stoc, la prețul la care au fost achiziționate.
Cu toate acestea, în cazul în care la momentul ieșirii fizice a unui produs, sunt întrunite condițiile pentru aplicarea anexei X litera (b), ieșirea mărfii trebuie să facă obiectul unei consultări prealabile a Comisiei.
(6) Atunci când un cont evidențiază o balanță pozitivă, aceasta va fi dedusă din cheltuielile anului fiscal în curs.
(7) În caz de schimbare a sumelor standard, a termenului de plată, a ratei dobânzii sau a altor elemente de calcul după prima zi a unei luni, noile elemente se aplică începând cu operațiunile fizice din luna următoare.
CAPITOLUL 4
SUME FINANȚATE ȘI DECLARAȚII DE CHELTUIELI ȘI VENITURI
Articolul 10
Suma finanțată
(1) Suma finanțată în temeiul măsurilor de intervenție prevăzute la articolul 3 este stabilită pe baza conturilor întocmite și ținute de agențiile plătitoare în conformitate cu articolul 2 alineatul (3) litera (a) și în care sunt trecute, la debit, respectiv credit, diferitele elemente de cheltuieli și venituri prevăzute la articolul 5, luând în considerare, după caz, sumele pentru cheltuieli stabilite în cadrul legislației agricole sectoriale.
(2) Agenția plătitoare transmite Comisiei, lunar și anual, pe cale electronică, informațiile necesare finanțării cheltuielilor de depozitare publică și conturile justificative ale cheltuielilor și veniturilor privind depozitarea publică, sub formă de tabele (tabele e-FAUDIT), ale căror modele se regăsesc în anexa III la prezentul regulament, în termenele stabilite la articolul 4 alineatul (1) litera (c) din Regulamentul (CE) nr. 883/2006 și la articolul 7 alineatul (2) din Regulamentul (CE) nr. 883/2006.
Articolul 11
Declarații de cheltuieli și venituri
(1) Finanțarea de la FEGA este egală cu cheltuielile, calculate pe baza informațiilor transmise de agenția plătitoare, după deducerea oricăror venituri rezultate din măsurile de intervenție, validate prin sistemul computerizat creat de Comisie și incluse de agenția plătitoare în declarația sa de cheltuieli întocmită în conformitate cu articolul 6 din Regulamentul (CE) nr. 883/2006.
(2) Sumele recuperate în cazul constatării neregulilor sau neglijențelor prevăzute la articolul 32 alineatul (1) din Regulamentul (CE) nr. 1290/2005 și sumele percepute sau recuperate de la vânzători, cumpărători și depozitari care îndeplinesc criteriile prevăzute la articolul 12 din Regulamentul (CE) nr. 883/2006 sunt declarate la bugetul FEGA în condițiile prevăzute la articolul 4 alineatul (2) litera (a) din regulamentul menționat anterior.
CAPITOLUL 5
SCHIMBUL DE INFORMAȚII ȘI DOCUMENTE
Articolul 12
Sisteme computerizate
Comunicările și schimburile de informații prevăzute de prezentul regulament, precum și întocmirea de documente ale căror modele figurează la anexa III, se efectuează prin intermediul sistemelor computerizate care permit un schimb electronic securizat, în condițiile și în conformitate cu modalitățile prevăzute la articolul 18 din Regulamentul (CE) nr. 883/2006.
CAPITOLUL 6
MĂSURI TRANZITORII ȘI PREVEDERI FINALE
Articolul 13
Tranziția
(1) Pentru statele membre din afara zonei euro, valoarea cantităților nete reportate din anul fiscal 2006 în anul fiscal 2007, după deducerea celei de-a doua deprecieri de la sfârșitul anului fiscal 2006, este convertită în euro pe baza ultimului curs de schimb stabilit de Banca Centrală Europeană înaintea anului fiscal 2007.
(2) Atunci când un stat membru din afara zonei euro continuă să își țină conturile în monedă națională pentru anul fiscal 2007, în conformitate cu articolul 2 alineatul (2) al doilea paragraf din Regulamentul (CE) nr. 883/2006, cursurile de schimb care se aplică pe parcursul și la sfârșitul acelui an fiscal sunt următoarele:
(a)
ultimul curs de schimb stabilit de Banca Centrală Europeană înainte de anul fiscal 2007 pentru conversia în monedă națională a:
-
sumelor standard privind cheltuielile prevăzute la articolul 4 alineatul (1) literele (b) și (c) din prezentul regulament;
-
valorii cantităților lipsă care depășesc limitele de toleranță, de conservare și de prelucrare prevăzute la litera (a) din anexa X la prezentul regulament;
-
valorii cantităților deteriorate sau distruse ca urmare a accidentelor menționate la punctul 2(a) din anexa XII la prezentul regulament;
-
valorii mostrelor, altele decât cele prelevate de cumpărători, prevăzute la articolul 6 alineatul (2) litera (f) din prezentul regulament;
-
sumelor standard privind cantitățile a căror recepție a fost refuzată, prevăzute la punctele 1(a) și 1(b) din anexa XIII la prezentul regulament;
(b)
ultimul curs de schimb stabilit de Banca Centrală Europeană înainte de prima zi a fiecărui trimestru al anului fiscal 2007, începând cu 1 octombrie 2006, pentru conversia în monedă națională a:
-
valorii cantităților lipsă ca urmare a furtului sau a altor cauze identificabile, prevăzute la litera (a) din anexa X la prezentul regulament;
-
valorii cantităților lipsă ca urmare a transferului sau transportului, prevăzute la litera (c) din anexa X la prezentul regulament;
-
valorii cantităților deteriorate sau distruse ca urmare a condițiilor neadecvate de conservare, prevăzute la punctul 2(c) din anexa XII la prezentul regulament;
(c)
ultimul curs de schimb stabilit de Banca Centrală Europeană înainte de anul fiscal 2008 pentru conversia în euro a valorii cantităților nete care vor fi reportate din anul fiscal 2007 în anul fiscal 2008, după deducerea celei de-a doua deprecieri la sfârșitul anului fiscal 2007.
Articolul 14
Abrogări
Regulamentele (CEE) nr. 411/88, (CEE) nr. 1643/89, (CEE) nr. 2734/89, (CEE) nr. 3492/90, (CEE) nr. 3597/90, (CEE) nr. 147/91 și (CE) nr. 2148/96 se abrogă cu începere de la 1 octombrie 2006.
Referirile la regulamentele abrogate vor fi interpretate ca referiri la prezentul regulament și vor fi citite în conformitate cu tabelele de corespondență prevăzute la anexa XVI.
Articolul 15
Intrarea în vigoare
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 octombrie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 iunie 2006.

Labels: 12
4
15
6